Document ID: 32003R2309

Komisijas Regula (EK) Nr. 2309/2003
(2003. gada 29. decembris),
ar ko groza Padomes Regulas (EK) Nr. 517/94 III B, IV un VI pielikumu attiecībā uz tekstilizstrādājumu kvotām 2004. gadam
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 7. marta Regulu (EK) Nr. 517/94 par kopīgiem noteikumiem tādu tekstilizstrādājumu ievedumiem no attiecīgām trešām valstīm, uz kuriem neattiecas divpusējie nolīgumi, protokoli vai citas vienošanās, vai arī citi īpaši Kopienas ievešanas noteikumi [1], un jo īpaši tās 5. panta 2. punktu,
tā kā:
(1) Ar Regulu (EK) Nr. 517/94 noteikti daudzuma ierobežojumi gadā dažiem Serbijas un Melnkalnes, kā arī Ziemeļkorejas izcelsmes tekstilizstrādājumiem.
(2) No 2004. gada 1. maija Eiropas Savienībā būs 10 jaunas dalībvalstis. Pievienošanās akta 6. panta 7. punkts paredz, ka jaunajām dalībvalstīm jāpiemēro kopēja tirdzniecības politika attiecībā uz tekstilizstrādājumiem un ka jāpielāgo daudzuma ierobežojumi, ko Kopiena piemēro tekstilizstrādājumu un apģērbu ievedumiem, ņemot vērā jauno dalībvalstu pievienošanos Kopienai. Tāpēc jāpielāgo daudzuma ierobežojumi, ko piemēro atsevišķu tekstilizstrādājumu ievedumiem no trešām valstīm paplašinātajā Kopienā, iekļaujot ievedumus uz 10 jaunajām dalībvalstīm. Šajā sakarā jāizdara grozījumi dažos Regulas (EK) Nr. 517/94 pielikumos.
(3) Ieteicams izmantot daudzumu grozīšanas metodiku, kurā ņemts vērā tradicionālais ievedumu apjoms uz jaunajām dalībvalstīm, lai koriģētu jaunos kvotu apjomus. Vēsturisko plūsmu adekvātu noteikšanu nodrošinātu formula, kurā iekļauts vidējais ievedumu apjoms no trešām valstīm uz 10 jaunajām dalībvalstīm pēdējo trīs gadu laikā, kas koriģēts proporcionāli laikam. 2000. līdz 2002. gads ir izvēlēti kā visnozīmīgākie gadi, jo tie atspoguļo jaunāko pieejamo informāciju par 10 jauno dalībvalstu tekstilizstrādājumu un apģērbu ievedumiem.
(4) Tāpēc, lai norādītu 2004. gadam piemērojamos kvotu apjomus, jāgroza Regulas (EEK) Nr. 517/94 III B, IV un VI pielikums. Sīki izstrādāti noteikumi, kas reglamentē 2004. gada kvotu sadalījumu, ir izklāstīti Komisijas 2003. gada 29. decembra Regulā (EK) Nr. 2308/2003 par to tekstilizstrādājumu kvotu pārvaldīšanu, kas 2004. gadam noteiktas saskaņā ar Padomes Regulu (EK) Nr. 517/94 [2].
(5) Tādēļ attiecīgi jāgroza Regula (EK) Nr. 517/94.
(6) Šajā regulā paredzētie pasākumi ir saskaņā ar atzinumu, ko sniegusi Tekstilpreču komiteja, kas izveidota ar Regulas (EEK) Nr. 517/94 25. pantu,
IR PIEŅĒMUSI ŠO REGULU.
1. pants
Regulas (EK) Nr. 517/94 III B, IV un VI pielikumu groza, kā paredzēts šīs regulas pielikumā.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2003 gada 29. decembrī

Labels: 1
3
5